RESOLUCIÓN do 15 de xuño de 2009 pola que se fai público o acordo do Consello da Xunta de Galicia do 11 de xuño de 2009 polo que se crea a Comisión de Coordinación do Xacobeo 2010.
CONSELLERÍA DE CULTURA E TURISMO — III. OUTRAS DISPOSICIÓNS — 22/06/2009

O Camiño de Santiago foi desde sempre a mellor carta de presentación de Galicia no mundo. A peregrinación a Santiago de Compostela adquiriu xa desde a fundación da propia cidade unha gran relevancia internacional convertendo esta cidade no terceiro centro de peregrinación da cristiandade, despois de Roma e Xerusalén.
A organización do Xacobeo 2010 constitúe, pois, a mellor oportunidade para promocionar a nosa comunidade máis aló das nosas fronteiras, reforzando a dimensión internacional do Camiño de Santiago para posicionar definitivamente a Galicia como un foco de interese mundial.
Por isto, desde a Xunta de Galicia, o Xacobeo 2010 enténdese como un proxecto unitario do Goberno galego. A transversalidade considérase que debe ser o medio de traballo a prol do turismo e por iso a necesidade de constituír esta comisión coordinadora.
O Consello da Xunta de Galicia na súa reunión do día 11 de xuño de 2009 adoptou, por proposta do conselleiro de Cultura e Turismo, o acordo polo que se crea a Comisión de Coordinación do Xacobeo 2010 e se establecen a súa composición e funcións.
Coa finalidade de favorecer o seu coñecemento e aplicación, publícase o devandito acordo como anexo a esta resolución.
Santiago de Compostela, 15 de xuño de 2009.
Antonio Fernández-Campa García-Bernardo
Secretario xeral da Consellería de Cultura e Turismo
ANEXO
Primeiro.-Créase a Comisión de Coordinación do Xacobeo 2010, adscrita á Consellería de Cultura e Turismo, coas funcións e a composición que se establecen a continuación.
Segundo.-A Comisión de Coordinación do Xacobeo 2010 é o órgano de coordinación das administracións públicas da Comunidade Autónoma de Galicia nas materias relacionadas coa organización do Xacobeo 2010.
Correspóndenlle a esta Comisión de Coordinación do Xacobeo 2010 as seguintes funcións:
a) Adoptar os acordos necesarios para a correcta coordinación das administracións da comunidade autónoma en relación aos actos relacionados coa organización do Xacobeo 2010.
b) Propoñer as liñas de actuación da Xunta de Galicia e ter coñecemento das actuacións dos distintos órganos da Administración en relación á promoción, programación e execución dos actos do Xacobeo 2010.
c) Servir de canalización para a coordinación das actuacións necesarias nesta materia.
d) Coordinar a colaboración efectiva das distintas consellerías na realización dos programas acordados.
e) Calquera outra que, en relación con esta materia, lle sexa encomendada polo seu presidente.
Terceiro.-A comisión estará integrada polos seguintes membros:
a) Presidente: o conselleiro de Cultura e Turismo.
b) Vicepresidente: a secretaria xeral para o Turismo.
c) Vogais:
-O secretario xeral de Medios.
-A directora xeral de Comunicación.
-O secretario xeral de Emigración.
-A secretaria xeral de Modernización e Innovación Tecnolóxica.
-O director xeral de Emerxencias e Interior.
-Un representante da Consellería de Facenda con rango de director xeral.
-O director xeral do organismo autónomo Augas de Galicia.
-O director xeral de Investigación, Desenvolvemento e Innovación.
-A directora xeral de Asistencia Sanitaria.
-O director xeral do Patrimonio Cultural.
-O director xeral de Promoción e Difusión da Cultura.
-O director xeral de Xuventude e Voluntariado.
-O director xeral de Conservación da Natureza.
-O director xerente da Sociedade Anónima de Xestión do Plan Xacobeo.
-A directora xerente de Turgalicia, S.A.
d) Secretario: un funcionario da Secretaría Xeral para o Turismo designado para tal efecto.
A comisión poderá convocar ás súas reunións a outros representantes da Administración da comunidade autónoma, cando a natureza dos asuntos que se vaian tratar o requira.
Cuarto.-A comisión reunirase logo da convocatoria do seu presidente, en pleno ou en subcomisións, cando o carácter sectorial dos asuntos que se vaian tratar así o aconselle.
Quinto.-No que non estea previsto por este acordo, o funcionamento da comisión rexerase polo disposto para os órganos colexiados pola Lei 30/1992, do 20 de novembro, de réxime xurídico das administracións publicas e do procedemento administrativo común.